་གི་བདག་མོ་ནི། །རྡོ་རྗེ་མཁའ་འགྲོ་མཐིང་གི་ཐོར་ཚུགས་ཅན། །ཤེས་རབ་མངའ་མཛད་སྔོན་མོ་འབུམ་གྱིས་བསྐོར། །མཐིང་གི་ཞལ་བཟང་ཐུགས་དམ་གནད་ནས་བསྐུལ། །འཕགས་པའི་ཐུགས་རྗེ་སོགས་གོང་ལྟར་འགྲེས་སོ། ཀྱེ། །ལྷོ་ཡི་ཕྱོགས་ནས་གཡང་གི་བདག་མོ་ནི། །རིན་ཆེན་མཁའ་འགྲོ་གསེར་གྱི་ཐོར་ཚུགས་ཅན། །ཟས་ནོར་མངའ་མཛད་སེར་མོ་འབུམ་གྱིས་བསྐོར། །མི་གཡོ་གླང་བཟང་ཐུགས་དམ་གནད་ནས་བསྐུལ། །འཕགས་པའི་ཐུགས་རྗེ་སོགས། ཀྱེ། ནུབ་ཀྱི་ཕྱོགས་ནས་གཡང་གི་བདག་མོ་ནི། །པདྨ་མཁའ་འགྲོ་བྱེ་རུའི་ཐོར་ཚུགས་ཅན། །འབྲུ་བཅུད་མངའ་མཛད་དམར་མོ་འབུམ་གྱིས་བསྐོར། །ཅོད་པན་མགྲིན་བཟང་ཐུགས་དམ་གནས་ནས་བསྐུལ། །འཕགས་པའི་ཐུགས་རྗེ་སོགས། ཀྱེ། བྱང་གི་ཕྱོགས་ནས་གཡང་གི་བདག་མོ་ནི། །ལས་ཀྱི་མཁའ་འགྲོ་གཡུ་ཡི་ཐོར་ཚུགས་ཅན། །ནོར་ཕྱུགས་མངའ་མཛད་ལྗང་མོ་འབུམ་གྱིས་བསྐོར། །གཏད་དཀར་འགྲོ་བཟང་ཐུགས་དམ་གནད་ནས་བསྐུལ། །འཕགས་པའི་ཐུགས་རྗེ་སོགས་བརྗོད་ལ། མཐར་གྲུབ་ཆེན་ཐང་སྟོང་རྒྱལ་པོའི་གསུང་བྱིན་རླབས་ཅན་གྱི་ཁུ་ཡེ་ནི། ཀྱེ། སྟོང་གསུམ་ཁམས་ན་ཡུལ་བདེ་ཞིང་། །རྫོང་བཙན་ཁྲིམས་སྙན་དུས་ཆར་བབ། །ལོ་ལེགས་ཆོས་དར་ཕྱི་ཡི་གཡང་། །དེང་འདིར་ཁུ་ཡེ་ཕྱྭ་གཡང་ལེན། །མི་ཆོས་ཕྱུགས་བརྒྱུད་འཕེལ་ནང་གཤིན། །ཕོ་དཔའ་མོ་མཛངས་འོག་རྟ་མགྱོགས། །གོ་བཙན་མཚོན་རྣོ་ནང་གི་གཡང་། །དེང་འདིར༴ །མཁས་གྲུབ་རྩོད་རྒྱལ་དོན་གཉིས་འགྲུབ། །ནད་མེད་ཚེ་རིང་རྒྱགས་སྐྱིད་བདེ། །མཐར་ཐུག་འཚང་རྒྱ་དོན་གྱི་གཡང་། །དེང་འདིར༴ །ཆོས་དབྱིངས་ཆོས་ཅན་བསླུ་མེད་མཐུ། །བདེན་པའི་ཚིག་ལ་དབང་རྣམས་ཀྱིས། །ཅི་བཏབ་སྨོན་ལམ་འགྲུབ་པའི་གཡང་། །དེང་འདིར༴ །ཚོགས་རྫོགས་རྟེན་འབྲེལ་མངའ་ཐང་ལས། །རྫས་རྟགས་རྒྱལ་སྲིད་ཉེ་བཅས་ཀྱིས། །འཇིག་རྟེན་དགེ་མཛད་བཀྲ་ཤིས་གཡང་། །དེང་འདིར་ཁུ་ཡེ་ཕྱྭ་གཡང་ལེན། །ཛ་ཡ་ཛ་ཡ་སིདྡྷི་ཧོཿ ཞེས་བརྗོད། ཉིན་གྲངས་སྐབས་འདི་མཚམས་རྗེས་ཀྱི་བྱ་བ་མཆོད་བསྟོད་ཕྲིན་བཅོལ་ནོངས་བཤགས་བརྟན་བཞུགས་བཀྲ་ཤིས་སོགས་བྱས་པས་འགྲུབ་བོ། །གསུམ་པ་རྗེས་ཀྱི་བྱ་བ་ལ་གཡང་གཏའ་བསྡམ་པ་ནི། གསེར་སྐྱེམས་དང་བཅས་པའི་གཡང་འགུགས་སྔགས་བཟླས་ཡན་གྲུབ་པ་དང་། སྦྱིན་བདག་རྣམས་གོས་གསར་པ་གྱོན་ཏེ། སྟན་དཀར་འབྲུ་གཙང་གིས་གཡུང་དྲུང་བྲིས་པ་ལ་བཞག མདའ་དར་གཡབ་ལ་གཡང་འགུགས་རྒྱས་པ་གོང་ལྟར་གྱེར། དེ་ནས་དབུས་ཀྱི་རྟེན་རྣམས་ལག་ཏུ་གཏད་ལ། ཀྱེ། ཇོ་མོ་བཀྲ་ཤིས་ཚེ་རིང་མ། །དཔལ་འབར་བཀྲ་ཤིས་གཟི་བརྗིད་ཆེ། །མི་འགྱུར་ཡོན་ཏན་ཀུན་རྫོགས་མ། །དེ་རིང་རྒྱུ་སྦྱོར་སྦྱིན་བདག་ལ། །སྲིད་སྲུང་ཚེ་ཡི་ཕྱྭ་གཡང་སྩོལ། །ཨོཾ་མངྒ་ལ་ཨཱ་ཡུཿདཱིརྒྷ་ཨཉྫི་དྷ་ར་སྭཱ་ཧཱ། སརྦ་སིདྡྷི་ཕ་ལ་དེ་ཧི་ཧོཿ དེས་རིགས་འགྲེས་ཤར་ལྷོ་ནུབ་བྱང་གི་རྟེན་རྣམས་རིམ་པར་གཏད་ལ། གོང་དུ་བསྙེན་པའི་སྐབས་སུ་སྨོས་པ་དེ་ཉིད་ལ་ཚིག་དང་སྔགས་ཤམ་ཅུང་ཟད་བསྒྱུར་བས་རེ་རེ་བཞིན་སྤྲད་ལ། རྟེན་རྣམས་རེ་ཞིག་རང་མལ་དུ་སླར་བཞུགས། སྦྱིན་བདག་ནང་མ་དམ་ལྡན་གལ་ཆེན་ཡིན་ན་སྲོག་གཏད་སྐབས་ལྟར་དེ་ལྟར་བྱིན་པས་ཞལ་བཞེས་རྗེས་སུ་འབྲང་བར་མོས་ལ། བཞད་པ་རྡོ་རྗེའི་སྤྱན་སྔ་སོགས་བརྗོད་ལ་ཐ་ཚིག་འབོག་གོ །གོང་ལྟར་མཐའ་རྟེན་ཏུ། སངས་རྒྱས་བསྟན་སྲུང་སོགས་ཀྱིས་ཕྲིན་ལས་བཅོལ། ཚེ་གཟུངས་བརྗོད་ལ་ཚེ་རྫས་སྦྱིན། བཀྲ་ཤིས་པའི་ཕྱེ་མར་སྔོན་འགྲོའི་ཚེ་ཟན། གཡང་ཆང་། གཡང་ཟས། གྲོ་མ། དབུ་ཀྱུ། ཟས་སྣ་ཚོགས་ཀྱི་སྣོད། གཡང་ནས་སོགས་ལག་ཏུ་རིམ་པར་གཏད། དེ་དག་གིས་ཀྱང་གཡང་མར་བྱུགས། གཡང་ཟས་ཟ། གཡང་ཆང་བཏུང་། གཡང་ཐོད་གདགས་པར་བྱ། དེ་དག་གི་ཚེ་ཞལ་ནས་གསུངས་པའི་ཚིགས་སུ་བཅད་པས་ཐོག་དྲངས་ཏེ་བཀྲ་ཤིས་རྒྱས་པར་བརྗོད་ལ་སྦྱིན་བདག་གནས་སུ་བཏང་། སླར་མཆོད་པ་ཁ་གསོས་ལ་རྗེས་ཆོག་བྱིན་རླབས་སྔོན་དུ་འགྲོ་བའི་མཆོད་བསྟོད་རྒྱས་པར་བྱ། ནོངས་བཤགས་བཟོད་གསོལ་གྲུབ་མཚམས་རྟེན་རྣམས་གང་དུ་བཞག་འོས་པའི་སར་བཀོད་ལེགས་མཆོད་པའི་བྱེ་བྲག་བཅས་བཞུགས་སུ་གསོལ་ལ། ཨོཾ། ཆོས་ཀྱི་དབྱིངས་ཀྱི་ཡེ་ཤེས་ངང་ཉིད་ལས། །ཐབས་མཁས་ཐུགས་རྗེས་ལྷ་མོའི་ཚུལ་བཟུང་ནས། །སངས་རྒྱས་བསྟན་པ་སྲུང་ཞིང་སྤེལ་མཛད་མ། །མཁའ་འགྲོ་ཆེན་མོ་བཀྲ་ཤིས་ཚེ་རིང་མ། །དཔོན་གཡོག་ལྔར་བཅས་ཞིང་སྐྱོང་མཁའ་འགྲོ་མའི། །འཁོར་གྱི་ཚོགས་དང་བཅས་པ་འདིར་གཤེགས་ལ། །གཡང་རྟེན་རྣམས་ལ་མི་འབྲལ་རྟག་པར་བཞུགས། །དངོས་འབྱོར་ཡིད་སྤྲུལ་མཆོད་པའི་བྱེ་བྲག་དང་། །ཛ་གད་སྨན་ཕུད་མཆོད་པ་འདི་བཞེས་ལ། །སྔར་བཅོལ་ལས་རྣམས་གྲུབ་པའི་གཏང་རག་དང་། །ད་བཅོལ་བསྒྲུབ་ཕྱིར་གཏོར་མ་སྨན་ཕུད་བཞེས། །རྣལ་འབྱོར་བདག་དང་སྦྱིན་པའི་བདག་པོ་ལ། །ཚེ་དང་དཔལ་འབྱོར་བསམ་པའི་དོན་རྣམས་ལ། །བར་དུ་གཅོད་བྱེད་ནད་དང་གདོན་བགེགས་དང་། །མི་དང་འབྱུང་པོའི་བར་ཆད་བཟློག་ཏུ་གསོལ། །དེང་ནས་བཟུང་སྟེ་བྱང་ཆུབ་མ་ཐོབ་བར། །ས་དང་ལམ་གྱི་ཡོན་ཏན་བསྒྲུབ་པ་ལ། །བར་དུ་གཅོད་བྱེད་འགལ་རྐྱེན་ཞི་བ་དང་། །མཐུན་རྐྱེན་འདོད་དགུ་མ་ལུས་འགྲུབ་པར་མཛོད། །བསྟན་དང་བསྟན་པའི་ཁུར་འཛིན་སྐྱེས་བུ་དང་། །རྣལ་འབྱོར་འགྲོ་དོན་ཕྱོགས་བཅུར་འཕེལ་བ་དང་། །གང་ལ་གང་འདུལ་ཕྲིན་ལས་རྣམ་པ་བཞི། །འགྲོ་ལ་ཕན་བདེ་འགྲུབ་པའི་སྡོང་གྲོགས་མཛོད། །ཅེས་ཕྲིན་ལས་བཅོལ་ལ། གཏའ་བསྡམ་པ་ནི། ཧཱུྃ། དབུས་ནས་སྐུ་ཡི་ཌཱ་ཀི་ནཱི། །དཀར་མོ་སངས་རྒྱས་རིགས་ཀྱི་ཡུམ། །པད་ཅན་བཀྲ་ཤིས་ཚེ་རིང་མ། །དཀར་མོ་འབུམ་སྡེའི་འཁོར་དང་བཅས། །མཆོག་ཐུན་དངོས་སྩོལ་ཁྱད་པར་དུ། །སྲིད་སྲུང་ཚེ་གཡང་འགུགས་པར་མཛོད། །རྒྱལ་མཚན་ལྟ་བུར་མི་ནུབ་པའི། །ཚེ་གཡང་བདེ་དྲོད་དབང་ཐང་གཟི། །རྣལ་འབྱོར་བདག་གི་ལུས་ལ་སྩོལ། །སྐུ་ཡི་རྡོ་རྗེ་བརྟན་པར་མཛོད། །ཚེ་གཡང་བཅོལ་ལོ་གཏའ་བསྡམས་ལ། །སྐུ་ཡི་འཁོར་ལོས་རྒྱས་ཐོབ་ཅིག །ཨོཾ་སརྦ་བུདྡྷ་ཌཱ་ཀི་ནཱི་ཀཱ་ཡ་ཙཀྲ་མུ་དྲ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཧཱུྃ། ཤར་ནས་ཐུགས་ཀྱི་ཌཱ་ཀི་ནཱི། །སྔོན་མོ་རྡོ་རྗེ་རིགས་ཀྱི་ཡུམ། །རི་མོ་མཐིང་གི་ཞལ་བཟང་མ། །སྔོན་མོ་འབུམ་སྡེ་འཁོར་དང་བཅས། །མཆོག་ཐུན་དངོས་སྩོལ་ཁྱད་པར་དུ། །སྣང་གསལ་པྲ་གཡང་འགུགས་པར་མཛོད། །གཡུང་དྲུང་ལྟ་བུ་མི་འགྱུར་བའི། །ཚེ་གཡང་མཁྱེན་བརྩེ་ཉམས་རྟོགས་རྩལ། །རྣལ་འབྱོར་བདག་གི་ཡིད་ལ་སྩོལ། །ཐུགས་ཀྱི་རྡོ་རྗེའི་དབང་ཐོབ་མཛོད། །ཚེ་གཡང་བཅོལ་ལོ་གཏའ་བསྡམས་ལ། །ཐུགས་ཀྱི་རྡོ་རྗེས་རྒྱས་ཐོབ་ཅིག །ཨོཾ་སརྦ་བཛྲ་ཌཱ་ཀི་ནཱི་ཙིཏྟ་བཛྲ་མུ་དྲ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཧཱུྃ། ལྷོ་ནས་ཡོན་ཏན་ཌཱ་ཀི་ནཱི། །སེར་མོ་རིན་ཆེན་རིགས་ཀྱི་ཡུམ། །བ་ལང་མི་གཡོ་གླང་བཟང་མ། །སེར་མོ་འབུམ་སྡེ་འཁོར་དང་བཅས། །མཆོག་ཐུན་དངོས་སྩོལ་ཁྱད་པར་དུ། །བཟའ་བཏུང་གོས་རྒྱན་གཡང་འགུགས་མཛོད། །ཉི་ཟླ་ལྟར་གསལ་ཆ་རྫོགས་པའི། །ཚེ་གཡང་མཐུ་སྟོབས་འདོད་འབྱོར་བྱིན། །རྣལ་འབྱོར་བདག་གི་ནུས་པར་སྩོལ། །ཡེ་ཤེས་རྡོ་རྗེ་བལྟམས་པར་མཛོད། །ཚེ་གཡང་བཅོལ་ལོ་གཏའ་བསྡམས་ལ། །ཡོན་ཏན་ནོར་བུས་རྒྱས་ཐོབ་ཅིག །ཨོཾ་སརྦ་རཏྣ་ཌཱ་ཀི་ནཱི་གུ་ཎ་མ་ཎི་མུ་དྲ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཧཱུྃ། ནུབ་ནས་གསུང་གི་ཌཱ་ཀི་ནཱི། །དམར་མོ་པདྨ་རིགས་ཀྱི་ཡུམ། །དུང་ཅན་ཅོད་པན་མགྲིན་བཟང་མ། །དམར་མོ་འབུམ་སྡེ་འཁོར་དང་བཅས། །མཆོག་ཐུན་དངོས་སྩོལ་ཁྱད་པར་དུ། །རིན་ཆེན་བང་མཛོད་གཡང་ཁུག་མཛོད། །རྡོ་རྗེ་ལྟ་བུར་གཞོམ་མེད་པའི། །ཚེ་གཡང་སྙན་གྲགས་བདེན་གྲུབ་ནུས། །རྣལ་འབྱོར་བདག་གི་ངག་ལ་སྩོལ། །གསུང་གི་རྡོ་རྗེ་འགྲུབ་པར་མཛོད། །ཚེ་གཡང་བཅོལ་ལོ་གཏའ་བསྡམས་ལ། །གསུང་གི་པདྨས་རྒྱས་ཐོབ་ཅིག །ཨོཾ་སརྦ་པདྨ་ཌཱ་ཀི་ནཱི་ཝཱ་ཀ་ཀ་མ་ལ་མུ་དྲ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཧཱུྃ། བྱང་ནས་ཕྲིན་ལས་ཌཱ་ཀི་ནཱི། །ལྗང་མོ་ཀརྨ་རིགས་ཀྱི་ཡུམ། །རི་དྭགས་གཏད་དཀར་འགྲོ་བཟང་མ། །ལྗང་མོ་འབུམ་སྡེ་འཁོར་དང་བཅས། །མཆོག་ཐུན་དངོས་སྩོལ་ཁྱད་པར་དུ། །རྐང་བཞི་ཕྱུགས་གཡང་འགུགས་པར་མཛོད། །ཡིད་བཞིན་ནོར་ལྟར་བསམ་འཕེལ་བའི། །ཚེ་གཡང་འཁོར་སློབ་བསྟན་འགྲོའི་དོན། །རྣལ་འབྱོར་བདག་གི་ལུས་ལ་སྩོལ། །ངོ་བོ་རྡོ་རྗེ་མཐར་ཕྱིན་མཛོད། །ཚེ་གཡང་བཅོལ་ལོ་གཏའ་བསྡམས་ལ། །ཕྲིན་ལས་རྒྱ་གྲམ་རྒྱས་ཐོབ་ཅིག །ཨོཾ་སརྦ་ཀརྨ་ཌཱ་ཀི་ནཱི་ཀརྻ་བི་ཤྭ་བཛྲ་མུ་དྲ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཧཱུྃ། ལྷ་སྨན་མཆེད་ལྔ་ཉིད་དང་དེར། །སྐྱོ་བསང་བསྙེན་བཀུར་ཤུལ་འབྲང་བ། །སྣག་གཉེན་མངག་གཞུག་རུ་འདྲེན་ཚོགས། །ལྷ་ཀླུ་དྲི་ཟ་མིའམ་ཅི། །གནོད་སྦྱིན་རྨུགས་འཛིན་རིག་པ་འཛིན། །གྲུབ་པ་ལྷ་མིན་བུ་མོའི་ཚོགས། །བརྟན་མ་ཕྱོགས་སྐྱོང་སྡེ་བརྒྱད་གཞན། །མིང་དུ་འཚལ་ཞིང་སྲིད་དོ་ཅོག །ཀུན་ཀྱང་ཁྱོ་ཤུག་རིགས་ཆོ་འབྲང་། །རང་རང་དབང་བསོད་ཚེ་ལས་གཡང་། །ཟླ་ཉི་རི་གླིང་འབྱུང་ལྔའི་བཅུད། །གཞན་ཡང་སྔོན་ལན་ཆགས་དང་འཕྲལ། །རྐྱེན་ལྡང་མ་རུངས་གདུག་པའི་སྡེས། །ཚོགས་གཉིས་བསྒྲུབ་ལ་བར་བཅད་ནས། །བརྐུས་འཕྲོག་ཡར་ཉམས་སྦས་པའི་སྐུང་། །མདོར་ན་འཁོར་འདས་སྣོད་བཅུད་ཀྱི། །ནུས་བྱིན་ཚེ་བསོད་དཔལ་གཡང་ཀུན། །རྟེན་འདིར་ཁུག་བསྟིམ་གོང་དུ་སྤེལ། །གཏའ་སྡོམ་རྒྱས་ཐོབ་བརྟན་པར་སྤོས། །སྲུང་སྐྱོབ་མེལ་ཚེས་རྟག་ཏུ་སྐྱོངས། །ཨོཾ་སརྦ་དྷརྨ་པཱ་ལ་རཀྵི་ཏ་རཀྵནྟུ་ཤ་ར་ཎ་གུཔྟ་མུ་དྲ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་བརྗོད་ཅིང་སྒོ་བསྡམས་ལ་རིགས་ལྔའི་ཕྱག་མཚན་གྱི་རྒྱས་གདབ། མན་ངག་ལྟར་མེ་ཏོག་འཐོར། རྟེན་སྙིང་བརྗོད་ལ་བརྟན་བཞུགས་དང་ཤིས་བརྗོད་རྒྱས་པར་བྱའོ། །སྒྲུབ་པ་ཐོན་ནས་རབ་ཞག་ཉེར་གཅིག འབྲིང་བཅུ། མཐར་ཞག་བདུན་གྱི་རིང་། དཀོན་མཆོག་མཆོད་པའི་ལས་མ་གཏོགས་ནོར་འབྲུ་སོགས་ཕྱིར་གཏོང་བ་འཛེམ་མོ། །དེ་ནས་ཀྱང་གཡང་སྒྲུབ་ཀྱི་རྟེན་རྫས་རྣམས་ལ་དུས་བཟང་རྣམས་སུ་བསངས་དང་གསེར་སྐྱེམས་མཆོད་པའི་བྱེ་བྲག་ཅི་འབྱོར་པས་མཆོད་ཅིང་ལོ་དུས་སུ་སྒྲུབ་པ་བསྐྱར་མ་བྱས་པའི་ཕན་ཡོན་ནི། གཙང་སྨྱོན་རུས་པའི་རྒྱན་ཅན་གྱི་ཞལ་ནས། དེ་ལྟར་བསྒྲུབས་པའི་འབྲས་བུ་སྒྲུབ་པ་པོ་ཚེ་རིང་བ་དང་། ནད་མེད་པ་དང་། གྲུབ་ཆེན་བརྒྱད་ལ་སོགས་པ་ཐོབ་ནས་ལོངས་སྤྱོད་པས་མི་བྲེལ་བ་དང་། སྒྲུབ་བརྒྱུད་ཆུ་བོའི་གཞུང་ལྟར་རིང་བ་དང་། མཐར་ཕྱག་རྒྱ་ཆེན་པོ་མཆོག་གི་དངོས་གྲུབ་མཁའ་ལ་སྤྱོད་པའི་གོ་འཕང་འཐོབ་པར་འགྱུར་རོ། །ཞེས་གསུངས་ཤིང་། ཁྱད་པར་ཚེ་དང་ནོར་དང་དབང་ཕྱུག་གི་འདོད་པ་ཟད་མི་ཤེས་པ་འཇོ་བ་རྩ་བའི་གཞུང་ལས་རྒྱ་ཆེར་གསུངས་པ་དང་། ལྷ་མོ་འདི་ཉིད་བསྟེན་ཅིང་མཆོད་པ་ཙམ་གྱིས་བཀྲ་ཤིས་ཤིང་དོན་ཐམས་ཅད་འགྲུབ་པ་སྒྲུབ་བརྒྱུད་རིན་པོ་ཆེ་རྣམས་ཀྱིས་ཡང་ཡང་དུ་གསུངས་ཤིང་བསྔགས་སོ། །བསྟན་པའི་དབུ་འཕང་དམ་ཆོས་སྒྲུབ་པས་བསྟོད། །ཆོས་སྒྲུབ་པ་ལ་ཆོས་མཐུན་འཚོ་རྐྱེན་དགོས། །ཁ་ན་མ་ཐོ་མེད་པའི་དཔལ་གྱི་གཡང་། །སྡུད་བྱེད་སྒྲུབ་ཐབས་འདི་མིན་གཞན་མཆོག་གང་། །སྣོད་བཅུད་དཔལ་འབྱོར་དཔག་བསམ་འཁྲི་ཤིང་ནི། །རེ་བའི་སུམ་རྩེན་གྲོང་དུ་རྒྱས་པ་ལས། །དགེ་ལེགས་འཛད་དུ་མེད་པར་འདོད་འཇོ་བས། །བསམ་དོན་ཡོངས་སུ་རྫོགས་པའི་བཀྲ་ཤིས་ཤོག །ཅེས་པའང་འཕགས་པའི་ནོར་གྱི་གཏེར་ཆེན་པོ་ལ་གདོད་ནས་དབང་བསྒྱུར་བ་དཔལ་ལྡན་བླ་མ་འཇམ་མགོན་དགྱེས་པའི་དཔའ་བོའི་བཀའ་ལུང་ནོར་བུའི་ཕུད་དུ་སྤྱི་བོར་བཀོད་དེ། གཞན་ཕན་གྱི་བློས་བྱམས་མགོན་ཏཱའི་སི་ཏུའི་འབངས་ཐ་ཀརྨ་ངག་དབང་ཡོན་ཏན་རྒྱ་མཚོས་དཔལ་སྤུངས་ཡང་ཁོད་བྷ་ཊའི་ཤིང་གིས་བརྒྱན་པའི་ལྷན་སྐྱེས་མཛེས་མའི་ཁྱིམ་དང་ཉེ་བའི་བསྟི་གནས་སུ་གྲུབ་པའི་གཞུང་བཟང་པོ་སོར་བཞག་ཏུ་བསྒྲིགས་པ་དགེ་ལེགས་འཕེལ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།